Sukkel u om sukses met u webwerf te behaal. Dit is eerstens belangrik om te verstaan hoe die internet en webwerwe werk. Ek hoop hierdie artikel help so bietjie om te veruidelik hoe mens suksesvol op die internet kan wees.
Webwerwe soos Google, Yahoo en Bing is soekenjins. Soekenjins het grootliks die tradisionele manier van die soeke na produkte of dienste vervang. Vandag hoor ons dat iemand gou sal Google vir dit of dat. Wanneer iemand ‘n Google soek doen word Google se indeks van die wêreldwye web deursoek vir die bes moontlike passende resulate. Dit is belangrik om daarop te let dat Google se indeks deursoek word en nie die wêreldwye web (www) nie. Dit is dus belangrik om vir Google te vertel van jou nuwe webwerf indien jy enigsens jou hoop daarop wil vestig om “Gegoogle” te word. Google Webmaster Tools is die geskikte instrument om Google te vertel van jou webwerf en om te sien hoe sien Google jou webwerf.
Die beste soekresultate word onder die advertensies vertoon. Om jou webwerf vir soekenjins te optimiseer beteken dat jou webwerf so bes moontlik op soekenjins se soekresultaat bladsye onder die advertensies sal vertoon. Daar is meer as 200 faktore wat Google in ag neem wanneer besluit word watter webwerwe en watter bladsye van daardie webwerwe vertoon sal word. Google sal slegs daardie bladsye van jou webwerf wat aan sy kwaliteit standaarde voldoen by sy indeks insluit. Belangrike faktore om in ag te neem hier is om byvoorbeeld nie inligting vanaf ander webwerwe te kopieer nie maar om jou eie oorspronklike en unieke inligting te gebruik wanneer die inligting van webwerwe saamgestel word.
Vir die meeste besigheidseienaars is tyd geld. Dit is slegs die super rykes in hierdie wêreld vir wie tyd en geld nie saak maak nie. (Webwerf ontwerpers word dikwels gekonfronteer met mense wie dink dat die internet en hul splinternuwe webwerf hul maklike sleutel is na die soeke van onbeperkte geld of tyd.)
Vir jou webwerf om goed te presteer op soekenjins verg harde werk, tyd en gewoonlik geld. Dit is veral waar vir kompeterende bedrywe waar daar baie besighede is wie meeding vir spasie op die voorblaaie van soekenjins. ’ n Goeie voorbeeld is byvoorbeeld besighede in die toerisme bedryf. Daar is besighede soos byvoorbeeld dokters en tandartse wie nie soveel kompetisie op die internet het nie maar dan weer is hierdie diensverskaffers reeds so besig dat hul nie eens die moeite doen met ‘n webwerf nie. Vrae gerus vir iemand met ‘n seer wortelkanaal, wat eintlik dringende mediese aandag verg, wie ‘n paar dae moes wag vir ’n afspraak of daar te veel tandartse is.
Die pad na goeie soekresultate vir jou webwerf is nooit maklik nie. Dit is egter nooit te laat om te begin nie. Hier is ‘n paar basiese wenke wat na ons mening die belangrikste praktiese wenke is:
Baie eienaars van webwerwe spandeer hopeloos te veel tyd en geld aan die grafiese ontwerp van die webwerf terwyl die inhoud van die webwerf nie behoorlik aandag kry nie. Sluit woorde in jou webwerf teks in waarvoor jy graag gevind wil word. Doen dit op die belangrikste plekke op jou webwerf byvoorbeeld jou Tuisbladsy en Meer oor ons bladsy se inleidende paragraaf. Oorweeg die opskrifte van jou webwerf. Google is logies en dit behoort vanselfsprekend te wees dat opskrifte belangrike kern woorde sal insluit.
Behalwe dat jy op Google Kaart soekresultate sal verskyn sal dit jou help met jou webwerf se SEO. Dit is vinnig, verniet en maklik om te registreer by Google my business. Vir Google is plaaslike soekresultate belangrik en daarom sal jy dikwels onder die advertensies Google Kaart resultate sien. As jy op soek is na ‘n Tandarts en jy is in Kaapstrad soek jy nie ‘n Tandarts in Pretoria nie. Jy het nie eens ‘n webwerf nodig om jou besigheid by Google my business te register nie
Doen gerus ‘n paar soektogte waarvoor jy graag gevind wil word en bestudeer die webwerwe wat goed doen op soekenjins. Jy sal jou kompetisie se webwerwe vind. Let op hul hoeveelheid teks, of hulle spesialiseer in die produkte of dienste wat hul aanbied. Het hulle ‘n gereelde blog of uitgebreide veelgestelde vrae en antwoorde afdeling? Jy sal ‘n realistiese beeld he van wat jou te doen staan om tussen hulle te verskyn. Indien jy nie ‘n goeie skrywer is nie sal jy professionele skrywers wat SEO verstaan moet huur om die werk namens jou te doen. Daar is nie ‘n kortpad na goeie SEO resultate nie.
Google Webmaster Tools is verniet en is nie moeilik om te gebruik nie. Enige webwerf ontwerper wat sy sout werd is sal jou daarmee kan help. In die eerste plek sal jy jou webwerf aan Google kan bekend stel. Indien jou webwerf nut is met mind ander werwe wat daarheen skakel sal die soekenjins se programme jou nie gereeld besoek nie en jy moet Google dus versoek om jou webwerf te besoek en te oorweeg om jou bladsye te indeks.
Daar is ander maniere om jou webwerf te bemark as soekenjins. Ongelukkig is ouderdom ‘n belangrike faktor wat soekenjins in ag neem en moet mens geduldig wees. Indien jy blog of ‘n maandelikse nuusbrief skryf doen dit ook vir ander redes soos om byvoorbeeld in kontak te bly met potensiële kliente. Jy sal weldra die resultate ook vind by soekenjins.